РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/359-21

7. септембар 2021. године

Б е о г р а д

З А П И С Н И К

15. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 6. СЕПТЕМБРА 2021. ГОДИНЕ

Седница је почела у 12,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Момир Стојилковић, Велибор Станојловић, Оља Петровић, Арпад Фремонд, Никола Кожовић, Ненад Филиповић и Горан Ковачевић (заменик Марка Зељуга).

Седници нису присуствовали чланови Одбора: Соња Тодоровић, Марко Зељуг, Љубинко Ракоњац, Дијана Радовић и Јелисавета Вељковић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра, Наташа Милић, директор Републичке дирекције за воде, Небојша Милосављевић, директор Управе за заштиту биља, Владе Ђоковић, Управа за заштиту биља, Драгослав Милутиновић, Управа за аграрна плаћања, Бојан Живковић, Управа за аграрна плаћања, Александра Мичета, Управа за пољопривредно земљиште, Милан Ћупрић, Сектор за пољопривредну политику, Томислав Топаловић, Сектор за пољопривредну политику и Ненад Доловац, директор Дирекције за националне референтне лабораторије.

Одбор је већином гласова ( 11 за, није гласало 1 ) усвојио следећи

Д н е в н и р е д

1. Стање у пољопривреди - јесењи радови, мере Министарства.

Прва тачка дневног реда - Стање у пољопривреди - јесењи радови, мере Министарства.

На почетку седнице присутнима се обратила Јелена Благојевић, државни секретар у Министарству, и истакла да су се високе температуре током јула и августа негативно одразиле на укупне приносе ратарских култура. Када је реч о пшеници очекује се принос од 5345 тона по хектару тако да ће, уз залихе из претходне године, пшенице бити довољно за домаће потребе. Што се тиче кукуруза и ту ће се осетити смањени принос али процене су да ће бити задовољавајући и да ће се кретати од 6-7 тона по хектару. Укупни приноси соје ће бити испод вишегодишњег просека тј. мањи од 2 тоне по хектару. Сунцокрет, који најбоље подноси сушу, је такође, подбацио па ће се принос кретати у великом распону од 2,4 до 3,9 тона по хектару. Што се тиче актуелних воћних врста воћари све више користе субвенције Министарства што доприноси подизању савремених засада. Ове године јабуке ће имати рекордан род али ће пласман на тржиште бити отежан јер је иста ситуација и на другим тржиштима.

Када је реч о сточарству, значајно је погоршан економски и финансијски положај пољопривредних газдинстава имајући у виду пандемију и смањену потрошњу меса и месних прерађевина, а отежан је и пласман на инострано тржиште. Када је реч о производњи јунећег меса Министарство је обезбедило средства и донело Уредбу о утврђивању програма финансијске подршке пољопривредним произвођачима. У говедарству је, такође, веома тешка ситуација па је донета одлука да се помогне сектору млекарства и увећа премија са 7 на 10 динара по литри предатог млека, а разматрају се и остале мере подршке. Што се тиче одрживости сектора производње свињског меса, Министарство је у сталној комуникацији са релевантним удружењима. У априлу месецу Влада је донела закључак којим је обавезала Републичку дирекцију за робне резерве да распише јавни позив, што је и учињено, а потписани су и уговори са 6 кланица за откуп 15000 товних свиња, за производњу месних нарезака и свињских паштета. Министарство ће и у наредном периоду наставити праксу оперативног дијалога са релевантним чиниоцима у циљу стварања оптималних услова за развој сектора сточарства, нагласила је на крају излагања Јелена Благојевић, државни секретар.

У наставку седнице присутнима се обратио председник Одбора, Маријан Ристичевић и истакао да је добро што је повећана откупна цена млека али да системом премије није обухваћена половина произвођача. Биљна производња би требала да буде потенцијал за сточарство а не коначни циљ. Коначни циљ би требао да буде производња меса, млека и јаја, па ће из тог разлога Одбор тражити да се расподела подстицаја и биљна производња у већој мери користе за развој сточарства у Србији, чиме ће се увећати приходи по јединици површине, нагласио је председник Одбора.

Ненад Катанић, помоћник министра у Министарству пољопривреде, шумарства и водопривреде je на почетку свог излагања истакао је да су климатске промене све драстичније а да је дуг сушни период навео стручњаке да дају прогнозе са песимистичким очекивањима у погледу рода пшенице, који је и поред наведеног био око пет тона по хектару. Када је реч о кукурузу афлатоксин и даље представља претњу, међутим, примена агротехничких мера и система за наводњавање омогућиће да се смањи присуство афлатоксина и других штеточина у кукурузу и осталим ратарскм културама. У сточарској производњи проблем представља раст цена хране за стоку (кукуруз, сојина сачма). С друге стране, ратари су део ратарских култура извезли што је сточарима направило проблем, јер они те исте компоненете купују. Најугроженији је сектор производње млека. Обављени су разговори између Удружења произвођача млека у Привредној комори Војводине, Привредној комори Србије и у Министарству пољопривреде, шумарства и водопривреде, где су изнета њихова виђења ситуације, проблеми и захтеви за наредни период. Затражено је да минимална откупна цена млека буде између 55-60 динара по литру, што је за млекаре било неприхватљиво. Премија за млеко је повећана са 7 на 10 динара по литри. Идеја Министарства је да се кроз измену Закона о подстицајима у пољопривреди и руралном развоју обједине мере које су биле збуњујуће и да се подстицаји групишу у две групе: постицаји за краве које ће производити телад за даљи тов (производња меса) и подстицаји за краве које ће производити млеко. Од кључног значаја је да се сачувају мали произвођачи који претежно живе у маргиналним подручијима, јер управо они производе половину млека која се налази на тржишту. За сада, они нису обухваћени мерама, али постоји нада да ће се креирати мере које ће се односити и на ову категорију произвођача. Такође, када је реч о субвенцијама, изнет је став да се убудуће обезбеде за свако грло понаособ, али је потребно да се направи разлика између производње квалитетних приплодних грла и осталих животиња. Разлог за то је што се за узгајање ове категорије грла морају испоштовати строги стандарди у зависности од области производње за коју су се произвођачи определили.

Маријан Ристичевић је у наставку седнице нагласио да се стимулисањем пољопривредне производње, субвенцијама, премијама, регресима, интервентним мерама снижавају цене прехрамбених производа, што је добро за прерађиваче који могу да добију јефтиније сировине и буду конкурентнији на тржишту. Изразио је мишљење да би требала да се донесе мера која ће бити свеобухватна за сточарство и која ће садржати и друге мере, јер је и број свиња значајно опао. Наша земља има биљни потенцијал за развој сточарства али нема довољно грла стоке. Подвукао је да се поставља питање прехрамбеног суверенитета земље, јер она земља која има храну, има и политичке предности.

Одговарајући на питања која су му поставили чланови Одбора, Ненад Катанић, је у наставку седнице, истакао да су познати услови под којима могу да се оснују одгајивачке организације а пољопривредник може да бира са којом ће службом да склапа уговор, што је добровољно и тржишно. У целој тој хијерархији важно је истаћи улогу регионалних одгајивачких организација које су под контролом државе. Оне представљају важан филтер који држави омогућава да уз помоћ инспекције може да врши контролу. Она одобрава и оверава документа на основу којих се остварују права на субвенцију. Главна одгајивачка организација за Војводину јесте Пољопривредни факултет Нови Сад а за ужу Србију то је Институт за сточарство у Земуну. Ове организације су овлашћене да оверавају документа која подлежу контроли пољопривредне инспекције. Министарству се на крају достављају годишњи извештаји. Овакав систем функционише дуги низ година а чак се и ЕУ враћа на принцип да Министарство мора да има пуну контролу трошења средстава. Европска унија, такође, препознаје, као модел, плаћање по грлу, код нас је та пракса заживела када су у питању краве, а у плану је увођење и за овце и козе, што ће бити регулисано законом. Тада ће пољопривредници за свако грло бити у могућности да добију субвенцију, закључио је на крају Ненад Катанић.

У дискусији су учествовали и постављали питања представницима министарства: Маријан Ристичевић, Милија Милетић и Горан Ковачевић.

Након расправе о тачки дневног реда, Одбор је једногласно донео следећи

З а к љ у ч а к

Одбор препоручује да се расподела подстицаја и биљна производња у већој мери користе за развој сточарства у Србији, и тиме увећају приходи по јединици површине.

Седница је закључена у 13,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић